ROZHODNUTIE KOMISIE
z 2. augusta 2007,
ktorým sa mení a dopĺňa rozhodnutie 2007/27/ES, ktorým sa prijímajú určité prechodné opatrenia týkajúce sa dodávok surového mlieka do prevádzkarní na spracovanie mlieka a spracovania tohto surového mlieka v Rumunsku v súvislosti s požiadavkami nariadenia Európskeho parlamentu a Rady (ES) č. 852/2004 a 853/2004
[oznámené pod číslom K(2007) 3653]
(Text s významom pre EHP)
(2007/557/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
V rozhodnutí Komisie 2007/27/ES z 22. decembra 2006, ktorým sa prijímajú určité prechodné opatrenia týkajúce sa dodávok surového mlieka do prevádzkarní na spracovanie mlieka a spracovania tohto surového mlieka v Rumunsku v súvislosti s požiadavkami nariadenia Európskeho parlamentu a Rady (ES) č. 852/2004 a 853/2004 (1), sa ustanovujú zoznamy prevádzkarní na spracovanie mlieka v Rumunsku, ktoré sú v súlade so štrukturálnymi požiadavkami stanovenými v nariadení (ES) č. 852/2004 („prevádzkarne, ktoré spĺňajú požiadavky“) a majú povolenie prijímať a spracúvať surové mlieko, ktoré nespĺňa požiadavky nariadenia (ES) č. 853/2004 („mlieko, ktoré nespĺňa požiadavky“).
(2)
V kapitole I prílohy k rozhodnutiu 2007/27/ES sa uvádza zoznam prevádzkarní, ktoré spĺňajú požiadavky a majú povolené prijímať a spracúvať bez oddelenia mlieko, ktoré spĺňa požiadavky, a mlieko, ktoré nespĺňa požiadavky. V kapitole II tejto prílohy sa uvádza zoznam prevádzkarní, ktoré majú povolené oddelene prijímať a spracúvať mlieko, ktoré spĺňa požiadavky, a mlieko, ktoré nespĺňa požiadavky.
(3)
Určité prevádzkarne v kapitole II prílohy k rozhodnutiu 2007/27/ES majú praktické problémy, pokiaľ ide o riadne prevádzkovanie dvoch oddelených výrobných liniek. Niektoré z nich sa rozhodli spracúvať len mlieko, ktoré spĺňa požiadavky, a preto by sa mali vypustiť zo zoznamu v kapitole II prílohy k rozhodnutiu 2007/27/ES. Iné prevádzkarne sa rozhodli spracúvať mlieko, ktoré spĺňa požiadavky, a mlieko, ktoré nespĺňa požiadavky, bez oddelenia, a preto by sa mali vypustiť z tohto zoznamu a doplniť do zoznamu v kapitole I tejto prílohy.
(4)
Okrem toho by sa niektoré prevádzkarne, ktoré nespĺňajú štrukturálne požiadavky Spoločenstva, mali vypustiť zo zoznamov v prílohe k rozhodnutiu 2007/27/ES.
(5)
Rozhodnutie 2007/27/ES by sa malo preto zodpovedajúcim spôsobom zmeniť a doplniť.
(6)
V záujme zrozumiteľnosti by sa rozhodnutie 2007/27/ES malo nahradiť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2007/27/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 2. augusta 2007